text: Røver fanget af vakse vidner 
  15 februar 2018 kl. 18.10
  Et tasketyveri udviklede sig torsdag eftermiddag til et røveri, da ejeren af tasken blev væltet omkuld. Gerningsmanden fik fat i tasken, men blev fanget af vidner.
  En ellers fredelig tur for en 52-årig kvinde på Storegade i Aabenraa udviklede sig til et røveri, da en mand ville stjæle hendes taske.
  - Da gerningsmanden griber fat i tasken, bliver kvinden væltet omkuld. Han løber fra stedet, men heldigvis løber vidner efter ham og får lavet en civil anholdelse, siger vagtchef Ivan Gohr Jensen, Syd- og Sønderjyllands Politi, til TV SYD.
  Vidner holdte den 46-årige gerningsmand tilbage, indtil politiet kom frem. Vagtchefen fortæller, manden nu er i deres varetægt, og at de beholder ham natten over.
  Den 52-årige kvinde er kørt til behandling for skader på Aabenraa Sygehus.
  Tasketyveri i Aabenraa midtby udviklede sig til røveri, idet en kvinde blev væltet omkuld og frastjålet en taske. G-manden undløb, men blev fanget af supergode vidner. Fornem indsats og røveren er nu i politiets varetægt. #politidk
  
  